বিজেপিতে আসছেন কংগ্রেসের উপ-মুখ্যমন্ত্রী? দাক্ষিণাত্যে শুরু জল্পনা

ওয়েব ডেস্ক: শিবরাত্রির অনুষ্ঠানে যোগ দেওয়ার কারণে চূড়ান্ত সমালোচনার মুখে পড়েছেন কর্নাটকের (Karnataka) উপমুখ্যমন্ত্রী ও প্রদেশ কংগ্রেস সভাপতি ডিকে শিবকুমার (DK Shivkumar)। বুধবার তিনি তামিলনাড়ুর কোয়েম্বাটুরে ঈশা ফাউন্ডেশনের যোগ সেন্টারে গিয়ে সংস্থার প্রতিষ্ঠাতা সদ্‌গুরু জাগ্গি বাসুদেবের সঙ্গে সাক্ষাৎ করেন। সেই ছবি সমাজমাধ্যমে পোস্ট করার পর থেকেই কংগ্রেসের অন্দরেই তাঁকে ঘিরে বিতর্ক তৈরি হয়েছে। কারণ এই অনুষ্ঠানেই উপস্থিত ছিলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)।

যদিও কংগ্রেস (Congress) সরাসরি অমিত শাহের উপস্থিতির প্রসঙ্গ তোলেনি। তবে দলেরই একাংশ শিবকুমারের ভূমিকা নিয়ে প্রশ্ন তুলেছে। এআইসিসির সম্পাদক পিভি মোহন সামাজিক মাধ্যমে কটাক্ষ করে লিখেছেন, “যিনি রাহুল গান্ধী সম্পর্কে অবমাননাকর মন্তব্য করেছেন, তাঁর আমন্ত্রণ কেন গ্রহণ করলেন শিবকুমার?” তিনি আরও অভিযোগ করেন, শিবকুমারের এই আচরণ কংগ্রেসের ধর্মনিরপেক্ষ নীতির পরিপন্থী।

আরও পড়ুন: মহাকুম্ভ শেষে ক্ষমা চেয়ে নিলেন প্রধানমন্ত্রী মোদি

এদিকে কংগ্রেসের একাংশের মতে, সদ্‌গুরুর সঙ্গে বিজেপি ও আরএসএসের ঘনিষ্ঠ সম্পর্ক রয়েছে। অতীতে তিনি রাহুল গান্ধীকে নিয়ে বিতর্কিত মন্তব্যও করেছিলেন। সেই কারণে শিবকুমারের এই পদক্ষেপকে সন্দেহের চোখে দেখছে দল। পিভি মোহনও তার পোস্টে উল্লেখ করেন, “সদ্‌গুরুর চিন্তাধারা আরএসএসের অনুসারী”।

Grateful to Sadhguru Shri Jaggi Vasudev for inviting me to the Maha Shivratri celebrations at Isha Yoga Center, Coimbatore. Excited to be part of this grand spiritual gathering and looking forward to experiencing the divine energy of the night! pic.twitter.com/6XEcoMqr8D

— DK Shivakumar (@DKShivakumar) February 25, 2025

প্রসঙ্গত, ২০২৩ সালের বিধানসভা নির্বাচনে কংগ্রেস জয়ী হলেও মুখ্যমন্ত্রী পদ নিয়ে শিবকুমার ও সিদ্দারামাইয়ার মধ্যে টানাপোড়েন তৈরি হয়েছিল। শেষ পর্যন্ত সিদ্দারামাইয়া মুখ্যমন্ত্রী হন। যদিও প্রকাশ্যে এই বিষয়টি নিয়ে কোনও অসন্তোষ দেখাননি শিবকুমার। বরং তিনি তেলঙ্গানা ও হিমাচল প্রদেশের মতো রাজ্যে দলীয় অন্তর্দ্বন্দ্ব মেটানোর দায়িত্ব পেয়েছেন। তবে শিবরাত্রির অনুষ্ঠানে যোগ দেওয়ার পর তার রাজনৈতিক ভবিষ্যৎ নিয়ে নতুন জল্পনা শুরু হয়েছে।